V: Kan ek erf gebaseer op 'n verbale ooreenkoms?
Ek het 21 jaar saam met my oupa en ouma gebly. Hulle kinders het deur die jare almal Kaap toe verhuis. My oupa het vir 'n familielid gesê dat as hy nie meer daar is nie, die huis myne sal word. Hy het dit egter nooit op papier gesit nie. Ek het ná my grootouers se dood die nodige dokumente vir die prokureurs gevat. Hulle sê egter as ek die huis wil hê moet ek die markwaarde van die eiendom betaal. Is dit korrek so?
Deur: .02 September 2019 658 keer gelees
Indien u oupa en ouma nie oor 'n testament beskik het waarin die eiendom aan u bemaak word nie, vererf dit aan hulle intestate-erfgename volgens intestate-erfreg wat meestal hul kinders of kleinkinders sal wees.
Indien 'n testament nie direk bepaal dat u die eiendom erf nie, het u persoonlik geen aanspraak daarop dat die boedel die eiendom aan u oordra nie. In daardie opsig is die prokureur korrek deur aan te dui dat indien u die eiendom wil bekom, u dit van die boedel sal moet koop.
Hierdie gebeure bevestig weer hoe belangrik dit vir erflaters is om 'n geldige testament op te stel, sodat die bates aan die erfgename van hul keuse kan gaan. Sonder 'n geldige testament beskik u oor geen regte om te erf nie, tensy u deel van die intestate-erfgename uitmaak.